DA eis ondersoek ná minister niggie aanstel | Maroela Media
Die Demokratiese Alliansie (DA) het Maandag 'n volledige ondersoek aangevra na die aanstelling van Zweli Mkhize, minister van gesondheid, se niggie as sy personeelhoof. Dit ten spyte daarvan dat sy van korrupsie beskuldig word.
Sibusisiwe Ngubane Zulu word daarvan beskuldig dat sy medepligtig was aan die wanbestuur en wanbesteding van ongeveer R6 miljard tydens haar ampstermyn by die Openbare Beleggingskorporasie (OBK).
Die DA versoek die staatsdienskommissie om Zulu se aanstelling dringend te ondersoek. Die DA meen dit is van kardinale belang dat die aanstelling van 'n familielid wat van korrupsie verdink word, deeglik ondersoek moet word om vas te stel of die regte aanstellingsproses gevolg is.
Siviwe Gwarube, die DA se skaduminister van gesondheid, sê Zulu se aanstelling as personeelhoof is kommerwekkend, hoewel die aantygings van korrupsie teen haar nooit tot strafregtelike aanklagte gelei het nie.
Die nuus oor Zulu se aanstelling is bekend gemaak kort nadat die amptelike opposisieparty onderneem het om planne vir die instelling van die nasionale gesondheidsversekering (NGV) die stryd aan te sê.
Gwarube sê Zulu se aanstelling is 'n verdere bewys dat die DA die nasionale gesondheidsversekering moet teenstaan.
"Enige ordentlike bestuursmodel bepaal dat die aanstelling van 'n bestuurslid wat 'n fonds van miljarde rande bestuur, onafhanklik van politici moet wees. Mkhize se aanstelling van sy familielid is duidelik 'n teken van wat op pad is," sê Gwarube.
John Steenhuisen, die DA se parlementêre leier, het Maandag gesê die voorgestelde model om Suid-Afrika se gesondheidsorgstelsel te hersien, gaan 'n ramp wees. Die DA sê hulle sal voorstelle vir 'n meer doeltreffende stelsel voorlê om gesondheidsorg vir landsburgers te subsidieer.
"Die heel laaste ding wat ons nodig het, is dat die regering meer beheer oor gesondheidsorg kry," het Steenhuisen gesê.